# Mitybos grandinės, lygmenys ir tinklai

Gyvojoje gamtoje visi augalai ir gyvūnai yra maistas vieni kitiems. Gyvūnai ėda augalus, taip pat ir vieni kitus, ir netgi žuvusių organizmų liekanos suardomos, kad teiktų maisto medžiagas grybams ir bakterijoms. Toks "maisto" nueitas kelias vadinamas mitybos grandine. Mitybos grandinėje energija ir maisto medžiagos perduodamos vieno organizmo kitam. Visiems gyviems padarams nuolat reikia energijos. Dauguma ją gauna iš saulės vykstant fotosintezei, kurios metu saulės energija paverčiama chemine energija, o ją gali vartoti ir kiti gyvi organizmai. Ši energija perduodama tada, kai gyvūnai suėda augalus arba vieni gyvūnai suėda kitus. MItybos grandinė visuomet prasideda gamintoju, nes tik jis ir gali sugerti saulės šviesos energiją bei ją paversti chemine. Paprastai mitybos grandinė retai kada susideda iš daugiau kaip kelių (5-6) rūšių, nes toliau perduodamos energijos kiekis kiekvienoje mitybos grandinės grandyje mažėja.

Mitybos grandinėje kiekviena rūšis užima tam tikrą vietą, vadinamą mitybos lygmeniu

. Pavyzdžiui, lapės ėda kiškius, todėl lapė yra aukštesniame lygmenyje nei kiškis. Mitybos lygmenų skaičius būna toks pat, kaip ir rūšių skaičius mitybos grandinėje. Skirtingose mitybos grandinėse ta pati rūšis gali užimti skirtingą mitybos lygmenį.

Bendrijoje gyvų organizmų rūšių gali būti šimtai ir net tūkstančiai. Kiekviena rūšis paprastai dalyvauja keliose skirtingose mitybos grandinėse, todėl skirtingos mitybos grandinės dažnai susipina ir sudaro didelį tinklą, vadinamą mitybos tinklu.

© 2011 Karolina Untulytė